**Uunga siunnersuut:**

**Imeruersaatit puui pillugit Namminersorlutik Oqartussat nalunaarutaat**

Avatangiisit innarlitsaaliorneqarnissaanik Inatsisartut inatsisaanni nr. 9-mi, 22. november 2011-meersumi § 10, imm. 1, nr. 11, 12 aamma 20, § 35, imm. 3 aamma § 66, imm. 1, imm. 3 naapertorlugit uku aalajangersarneqarput:

*Nassuiaatit*

 **§ 1.** Nalunaarummi matumani uku imatut paasineqassapput:

1) Immiaaqqat: Imeruersaatit annertussutsiminni ætanol-imik 0,5 procentit sinnerlugit akullit, suliarineqarnerminni malt, humle mamarsaataasinnaasullu imermut akulerullugit qappiortinneqarsimasut.

2) Imeruersaatit kulsyrimik akullit: Imeruersaatit imermi namminerisaminnik imaluunniit akuliunneqartumik kuldioxid-itallit, aammalu tungusunnissaatinik mamarsaatinillu akuneqarsimasinnaasut, kisiannili ætanol-imik akuneqarsimanngitsut.

3) Imeruersaatit allat: Immiaaqqat imeruersaatillu kulsyritallit saniatigut imeruersaatit allat.

4) Poortuutinik utertitsisarneq: Poortuutinik utertitsisarneq, poortuutit atuisunit imaarneqareernerminni tuniniaasumut, atortut atoqqitassanngorlugit utertinneqartarnerinik isumakkeerisussamut utertinneqarnissaannik qulakkeeriffiusoq.

5) Poortuutit: Imeruersaatinut poortuutit ataasiaannarluni atugassat, immeqqitassanngorlugit atoqqinneqarnissamut naatsorsuussaanngitsut aamma imeruersaatinut poortuutit immeqqinneqarsinnaasut, utertitsisarnermut ilaatinneqartut, poortuutillu amerlanersaat atuisunit imaarneqareernerminni immeqqitassanngorlugit utertinneqartartut.

6) Atueqqittarneq: Suleriaaseq, poortuutit ikinnerpaamik aalajangersimasumik amerlassusilikkanik atoqqinneqarnissaannik imaluunniit allatut atoqqinneqarnissaannik allanngortinneqarnerminnilu iluaqutaalernissaannik qulakkeerinissaq siunertaralugu ilusiligaasoq.

*Poortuutinik utertitsisarnerit*

 **§ 2.** Immiaaqqat imeruersaatillu kulsyrimik akullit taamaallaat poortuutinik, Naalakkersuisut utertitsisarnermi akuerisaanni ilaatinneqartunik puullit atuisussanut tuniniarneqarsinnaapput.

 *Imm. 2.* Pilersuinermi ajornartorsiortoqarpat, ikittuinnarnik tunisaqartoqarpat imaluunniit pissutsinik immikkut ittunik allanik atuuttoqarpat imm. 1-imi piumasaqaammik saneqqutsinissamut akuersissummik nalunaaruteqartoqarsinnaavoq.

 *Imm. 3.* Immiaaqqat imeruersaatillu kulsyrinik akullit, utertitsisarnermut ilaasunik immeqqittakkanik puullit, nalunaarutip matuma atuutilinnginnerani akuerineqarsimasut akuersissummik nutarteriffigineqaqqissannissaminnut piumasaqaatitaqassanngillat.

 **§ 3.** Imeruersaatit allat poortuutinik, Naalakkersuisut utertitsisarnermi akuerisaannut ilaatinneqartunik puullit kisimik tuniniarneqarsinnaanerinut Naalakkersuisut piumasaqaateqarsinnaapput. Piumasaqaammut imeruersaatini assigiinngitsuni ataatsit amerlanerusulluunniit ilaatinneqarsinnaapput.

 *Imm. 2.* Pilersuinermi ajornartorsiortoqarpat, ikittuinnarnik tunisaqartoqassappat imaluunniit pissutsinik immikkut ittunik allanik atuuttoqarpat imm. 1-imi piumasaqaammik saneqqutsinissamut akuersissummik nalunaaruteqartoqarsinnaavoq.

 **§ 4.** Immiaaqqat maqittakkat, atuisunut sassaalliutissatut neriniartarfinnut akunnittarfinnullu tunineqartut taamaallaat nappartaaqqanik, utertitsisarnermut ilaatinneqarsinnaasunik pooqartillugit tunineqarsinnaapput.

 *Imm. 2.* Naalakkersuisut nappartaaqqat atoqqinneqarnissaat qulakkeerniarlugu sukumiinerusunik piumasaqarsinnaapput.

 **§ 5.** Kinaluunniit immiaaqqanik imeruersaatinillu kulsyrimik akulinnik imeruersaatinilluunniit allanik, kiisalu immiaaqqanik nappartaaqqanik puulinnik tuniniagaqartoq Naalakkersuisunit qinnuigineqarnerminni suut poorineqarnerinut, poortuutinik utertitsisarnerup qanoq ingerlaneranut, tassungalu ilanngullugu poortuutit utertinneqartartut procentinngorlugit amerlassusiinut aamma poortuutit angissusiinut paasissutissanik tunniussissaaq, kiisalu poortuutinit atorneqartunit misissugassanik tunniussissalluni.

 *Imm. 2.* Poortuutit avatangiisinut mingutsitsisut, imaluunniit eqqaavilerinermi pisariaqanngitsumik atorsartitsisutut paasineqarpat, Naalakkersuisut peqqussuteqarsinnaapput, taakkununngalu poortuutit angissusii, poortuutit ninngussusii aamma poortuutinik utertitsisarfiup ilusiligaaneranut tunngassuteqarpat.

*Nakkutilliineq pineqatissiisarnerlu*

 **§ 6.** Kommunalbestyrelsi nalunaarummi matumani maleruagassat malinneqarnerinut nakkutilliisuuvoq.

 *Imm. 2.* Kommunalbestyrelsi immiaaqqanik, imeruersaatinik kulsyrinik akulinnik imeruersaatinillu allanik tuniniaanermi nalunaarummi matumani piumasaqaatit imaluunniit taanna naapertorlugu piumasaqaatit aalajangersarneqartut uniorlugit tuniniaasoqarpat, tassungalu ilanngullugu poortuutit poortuutinik utertitsisarnermut Naalakkersuisunit akuerisamut ilaanngitsut atorlugit tuniniaasoqarpat peqqussuteqarsinnaavoq inerteqquteqarsinnaallunilu.

 *Imm. 3.* Aammattaaq nakkutilliinermut atuutsitsinermullu avatangiisit innarlitsaaliorneqarnissaanik Inatsisartut inatsisaanni kapitali 12-imi maleruagassat atuutsinneqarput.

 **§ 7.** Pillaammik akiligassiisoqarsinnaavoq,

1) § 2, imm. 1-imik imaluunniit § 4-mik unioqqutitsisumut.

2) § 2, imm. 2 imaluunniit § 3, imm. 2. Naapertorlugit immikkut ittumik akuersissuteqarnermi piumasaqaatinik unioqqutitsisumut.

3) § 3, imm. 1 naapertorlugu piumasaqaatinik aalajangersarneqartunik unioqqutitsilluni imeruersaatinik allanik tuniniagaqartumut.

4) § 5, imm. 1 naapertorlugu qinnuigineqarnermini paasissutissanik tunniussinissamut itigartitsisumut.

5) § 5, imm. 2 imaluunniit § 6, imm. 2 naapertorlugit peqqussuteqarnermik inerteqquteqarnermilluunniit unioqqutitsisumut.

*Atuutsitsilernermut atorunnaarsitsinermullu aalajangersakkat*

 **§ 8.** Nalunaarut 1. januaari 2024 aallarnerfigalugu atuutilerpoq.

 *Imm. 2.* Tamatuma peqatigisaanik immiaaqqat imeruersaatillu kulsyrimik akullit puui pillugit Namminersornerullutik Oqartussat nalunaarutaat nr. 16, 25. oktobari 2019-imeersoq atorunnaarsinneqarpoq.